《书事》
宋代·周绪

北客乐驰驱，髀肉浑不生。
轻风入马蹄，一瞬万里平。
朝发长安都，暮抵受降城。
阴山闻鬼哭，征人昼夜行。
黄尘虽染衣，紫翠堪夺睛。
男儿平生游，壮志多屡惊。
刑楚岂不佳，舟楫非吾情。
休夸鱼稻乡，莫恋烟波清。
幸能脱毛锥，侧听匣中鸣。

作者简介：周绪，字习夫，永嘉（今浙江温州）人。去非弟（《东瓯诗存》卷四）。孝宗淳熙五年（一一七八）进士（明弘治《温州府志》卷一三）。十一年，调澧州慈利主簿、权军事推官（《永乐大典》卷七五一六引《澧州新仓记》）。有集，今不传。今录诗二首。